
Euroopa Parlamendi resolutsioon Euroopa Ühenduse ja selle liikmesriikide ning Ameerika Ühendriikide vahelise lennutranspordilepingu sõlmimise kohta

Euroopa Parlament,
–
võttes arvesse ettepanekut võtta vastu Euroopa Liidu Nõukogu ja nõukogus kokku tulnud liikmesriikide valitsuste esindajate otsus Euroopa Ühenduse ja selle liikmesriikide ning Ameerika Ühendriikide vahelise lennutranspordilepingu sõlmimise kohta (KOM(2006)0169);

–
võttes arvesse oma 17. jaanuari 2006. aasta resolutsiooni ühenduse lennundusalase välispoliitika programmi arendamise kohta
;

–
võttes arvesse kodukorra artikli 103 lõiget 2,
A.
arvestades, et Euroopa Ühenduste Kohus on teinud otsuse, et mitmed liikmesriikide ja USA vahelised kahepoolsed lennundusalased kokkulepped on vastuolus ELi õiguse põhimõtetega ning arvestades, et ELi ja USA vaheline lennundusleping on parim viis tagada täielik vastavus ELi õigusaktidele;

B.
arvestades, et ELi ja USA lennundusturud hõlmavad kokku ligikaudu 60% maailma lennuliiklusest ning ELi ja USA vaheline lennundusleping on kasulik lennundusteenuse kasutajatele mõlemal pool Atlandi ookeani ning see võiks olla edasise liberaliseerimise ja õigusnormide lähendamise mudeliks kogu maailmas;

C.
arvestades, et Euroopa Liidu Nõukogu leidis, et 2005. aasta novembris lõplikult vormistatud lepingu projekt ei taga piisavat võimaluste tasakaalu, kui USA ei loo paremaid võimalusi ELi lennuettevõtjate pääsuks USA siseturule USA lennuettevõtetesse investeerimise ja nendes osalemise kaudu;

D.
arvestades, et USA transpordiministeerium esitas vastuseks eeskirja koostamise ettepaneku teatise, milles ta leevendas oma tõlgendust USA lennuettevõtjate õiguspärase nõude kohta kuuluda USA kodanike tegeliku kontrolli alla, kuid otsustas pärast paljude avalike märkuste, sealhulgas USA Kongressist saadud märkuste läbivaatamist siiski 2006. aasta detsembris kõnealuse teatise tühistada;

E.
arvestades, et see asjaolu tekitab uue olukorra, mille puhul tuleb ELi ja USA vahelisele tasakaalustatud lennunduskokkuleppele jõudmiseks 2005. aasta novembri lepingu projekti uuesti hinnata ja astuda uusi samme;

F.
arvestades, et kõnealuse lepingu puhul on eriti tähtis õigusnormide, eriti ohutust, julgestust, keskkonda ja töötajate sotsiaalseid õigusi käsitlevate õigusaktide lähendamine,

Üldised põhimõtted

1.
tunnistab, et ELi ja USA vaheline lennundusleping ei ole oluline ainult lepingu enda tähtsuse tõttu, vaid see on ka mudeliks edasistele lepingutele;

2.
kutsub ELi ja USA poolseid läbirääkijaid üles jõudma tasakaalustatud lennunduskokkuleppeni võimalikult kiiresti;

3.
eelistab osalisi kokkuleppeid hõlmavale etapiviisilisele lähenemisele ühe üldise tasakaalustatud lepingu sõlmimist, milles käsitletakse kõiki turu avamise ja õigusnormide lähendamise aspekte;

4.
on seisukohal, et kui USA ei soovi esitada lennunduslepingut tasakaalustavaid ettepanekuid, võib EL teha otsuse piirata teatud vabadusi, mida USA lennuettevõtjad praegu kasutavad, et taastada USA ja ELi lennundusturgude täielikult võrdväärne vastastikune kohtlemine; kutsub komisjoni ja nõukogu üles mitte allkirjastama 2005. aasta novembri lepingu projekti, kui seda ei muudeta selliselt, et saavutatud oleks täielik huvide tasakaal;

5.
kutsub komisjoni üles, juhul kui üldine leping ei ole võimalik, nõustuma etapiviisilise lähenemisega ainult tingimusel, et esimese etapi lepingus oleks kohustuslikus korras mainitud edasiste etappide lepingud ja nende sõlmimise tähtajad ning sellega seotud kohustuste täitmatajätmise tagajärjed;

6.
kutsub USAd üles vaatama põhjalikult läbi oma seisukohta, mis käsitleb väga piiravaid eeskirju välisomanduse ja välismaise kontrolli kohta USA lennuettevõtetes ning välismaiste lennuettevõtjate kabotaažiõiguste kohta, kuna USA ja ELi vaheline tasakaalustatud ja laiaulatuslik lennunduskokkulepe tundub olevat võimatu, kui USA jääb nendes küsimustes oma praeguste seisukohtade juurde;

Turu avamine

7.
rõhutab, et uus ELi ja USA vaheline lennundusleping peaks olema turulepääsu seisukohast tasakaalustatud, kusjuures arvestada tuleks ka selliseid küsimusi nagu kabotaaž, asutamisõigus, omandiõigus, de facto kontroll ja riigiabi;

8.
eelistab seetõttu, et leping hõlmaks ka kabotaažiküsimust, kuna kabotaaži mittekäsitlemise puhul oleks leping kallutatud USA lennuettevõtjate kasuks, kellele lubataks teha lende ELi eri liikmesriikides asuvate punktide vahel, kusjuures ELi lennuettevõtjatele ei oleks lennud USA eri punktide vahel lubatud;

9.
kutsub komisjoni üles, juhul kui kabotaaži käsitlemine lepingus ei ole võimalik, leidma tasakaalu saavutamiseks muud võimalust, mis hõlmaks eelistatavalt ELi lennuettevõtjate kahju hüvitamist muudes valdkondades või seisneks proportsionaalses USA lennuettevõtjate õiguste vähendamises Euroopas;

10.
rõhutab, et valitsuse toetused lennuettevõtjatele võivad moonutada konkurentsi, ja kutsub mõlemat lepingupoolt üles vähendama valitsuse toetuste kasutamist miinimumini; samas avaldab poolehoidu menetlustele, mille alusel lepingupooled saavad teineteist teavitada ja arutada teise lepingupoole võetud meetmeid;

Õigusnormide lähendamine

11.
märgib, et õigusnormide lähendamise abinõude väljatöötamist käsitleti 2005. aasta novembri lepingus üksnes osaliselt ja selle küsimuse käsitlemine jäeti suures osas ühiskomiteele;

12.
märgib täiendavalt, et õigusnormide lähendamise käsitlemisel 2005. aasta novembri lepingus puudutatakse peamiselt ohutuse ja julgestuse sätteid ning ainult väga vähesel määral keskkonna- ja sotsiaalseid aspekte;

Ohutus ja julgestus

13.
tunneb heameelt ELi ja USA lennundusohutuse valdkonna vastutavate asutuste koostöö üle nii ELi ja USA föderaalvalitsuse tasandil kui ka liikmes- ja osariikide tasandil;

14.
märgib standarditele mittevastavate lennuettevõtjate Euroopa musta nimekirja ja USA lennuettevõtjate standarditele vastavuse kontrollisüsteemi tähtsust ning kutsub mõlemaid lepingupooli üles vahetama selles küsimuses teavet;

15.
märgib julgestusmeetmete tähtsust lennunduses, kuid hoiatab ülemääraste või kooskõlastamata meetmete eest, mis ei põhine nõuetekohasel riskihindamisel; nõuab sellega seoses, et hiljuti kehtestatud rangemad kontrollieeskirjad vedelike, ravimite ja muu sarnase toomise kohta lennuki pardale tühistatakse, kui käesolevaks ajaks saadud kogemuste põhjal ei ole võimalik näidata nende eeskirjade julgeolekut suurendavat tegelikku kasu/tõelist lisandväärtust;

16.
kutsub komisjoni üles vaatama läbirääkimiste käigus USAga üle alates 2001. aastast kohaldatavate täiendavate julgestusmeetmete tõhusust, et vältida kattumist ja nõrke lülisid julgestusahelas;

17.
rõhutab, et kui ELi ja USA vahel vahetatakse reisijate isikuandmeid, tuleb austada Euroopa ja USA kodanike isikuandmete puutumatust vastavalt kriteeriumitele, mida Euroopa Parlament nõudis 13. märtsi 2003. aasta resolutsioonis
 ja 7. septembri 2006. aasta resolutsioonis
; rõhutab sellega seoses tungivat vajadust jõuda kokkuleppele andmekaitset ja eraelu puutumatust käsitlevate ülemaailmsete standardite osas;

18.
toetab „ühekordse julgestuse” põhimõtet, mille kohaselt kontrollitakse reisijat ja pagasit ainult reisi alustamisel ja mitte igal ümberistumisel uuesti;

19.
juhib läbirääkijate tähelepanu sellele, et läbirääkimiste võimalik ebaõnnestumine ei tohiks piirata edaspidiseid koostöölepinguid Euroopa Lennundusohutusameti (EASA) ja föderaalse lennuameti (FAA) vahel ohutuse valdkonnas;

Keskkond

20.
tunnistab, et lennundussektoril on rida negatiivseid keskkonnamõjusid, eriti müraallikana ja sarnaselt teistele transpordiliikidele panustajana kliimamuutusesse, kusjuures lennunduse kasvuga need mõjud suurenevad;

21.
märgib, et selle asemel, et rõhutada keskkonnameetmete võtmise vajalikkust lennunduses, rõhutatakse 2005. aasta novembri lennunduslepingu artikli 14 sätetes peamiselt keskkonnameetmete võimalikku negatiivset mõju ja selle leevendamise vajadust;

22.
rõhutab seetõttu, et nii EL-l kui ka USA-l tuleb võtta tõhusaid meetmeid lennunduse negatiivse keskkonnamõju vähendamiseks, kusjuures eelnevalt ei tohiks välistada mis tahes normatiivseid, finantsilisi ega muid selle eesmärgi saavutamise vahendeid;

23.
pooldab komisjoni ettepanekut lülitada lennundus Euroopa heitkogustega kauplemise süsteemi, et vähendada lennundussektori mõju kliimamuutusele; rõhutab, et läbirääkimisi USAga tuleb pidada varajases etapis, et lülitada Atlandi-ülene lennuliiklus 2012. aastaks Euroopa heitkogustega kauplemise süsteemi ning et lennunduse lisamine toimuks ettenähtud ajalises raamistikus;

24.
kutsub mõlemaid lepingupooli üles vahetama kogemusi müra vähendamise parimate tavade kohta, arvestades seejuures kohalike tingimuste erinevust;

Sotsiaalpoliitika

25.
kutsub USA ja ELi lennunduse sidusrühmi üles astuma püsivasse dialoogi sotsiaalsete standardite üle, et soodustada samaaegselt vastastikust mõistmist ning võrdsete võimaluste ja kõrgete sotsiaalsete standardite saavutamist;

26.
kutsub komisjoni üles taotlema, et lepingusse lisataks viited sotsiaalseid õigusi käsitlevatele asjakohastele rahvusvahelistele õigusaktidele, eriti Rahvusvahelise Tööorganisatsiooni põhikonventsioonide töönormidele (1930–1999), Majanduskoostöö ja Arengu Organisatsiooni hargmaistele ettevõtetele antud suunistele (1976, muudetud versioon 2000) ja Rooma konventsioonile lepinguliste kohustuste suhtes kohaldatava õiguse kohta (1980);

27.
nõuab kindlalt, et EL liikmesriikides värvatud ja/või töötavate töötajate suhtes tuleks kohaldada ELi sotsiaalõigusnorme, eriti töötajate nõustamist ja informeerimist käsitlevaid direktiive (2002/14/EÜ, 98/59/EÜ ja 80/987/EÜ), tsiviillennunduse lennupersonali tööaja korraldust käsitlevat direktiivi (2000/79/EÜ) ning direktiivi töötajate lähetamise kohta seoses teenuste osutamisega (96/71/EÜ);

Läbirääkimiste pidamine

28.
kutsub komisjoni üles tagama Euroopa Parlamendi ja kõikide asjaomaste sidusrühmade täielik teavitamine ja nendega konsulteerimine enne läbirääkimisi ja läbirääkimiste ajal;

29.
tervitab Euroopa Parlamendi liikmete ja USA Kongressi liikmete regulaarsete kohtumiste ideed, mille eesmärk on arutada kõiki olulisi küsimusi seoses ELi ja USA vahelise lennunduslepinguga;

30.
teeb presidendile ülesandeks edastada käesolev resolutsioon nõukogule, komisjonile ja USA Kongressile.

